Udruženim snagama u borbi protiv gladi
Svakog dana od gladi i neishranjenosti umire 25 tisuća osoba, od toga čak 18 tisuća djece
U Senatu je otpočet proces sagledavanja američke uloge u osiguravanju međunarodne pomoći u hrani. Pred senatorima su svjedočili pripadnici raznih skupina iz cijelog svijeta, a koje se brinu za raspodjelu pomoći. Njihova je poruka bila – moramo se svi zajedno boriti protiv najveće prijetnje po javno zdravlje – gladi. Izvršni direktor Svjetskog programa za hranu, James Morris, poziva Sjedinjene Države da se više usredotoče na eliminiranje gladi u svijetu. On kaže da svakog dana od gladi i neishranjenosti umire 25 tisuća osoba, od toga čak 18 tisuća djece! James Morris kaže da su Sjedinjene Države tijekom posljednjeg desetljeća sudjelovale s oko 55 posto u ukupnoj pomoći u hrani u svijetu. No, naglasio je, Washington treba činiti i više osobito prema djeci, odnosno prema 400 milijuna dječice za koju se zna da nemaju što jesti. Abbas Mohamed je izbjeglica iz Somalije koji je preživio zahvaljujući pomoći u hrani. Sada živi u Sjedinjenim Državama gdje je dobio punu stipendiju za studiranje na prestižnom sveučilištu Princeton. Abbas kaže da je glad temeljni problem te kada ljudi, osobito mladi ljudi, imaju dovoljno hrane, onda mogu postići bilo kakav cilj. James Morris je odgovorio na kritike koje su upućuju na rad humanitarnih agencija da nemaju dobar pregled situacije, osobito kada one obavljaju svoj posao pod vladinim skrbništvom: Veliki problem su sve veće cijene i sve veći broj gladnih u svijetu tako da ista svota novca danas ne osigurava istu pomoć kao prije šest godina. Predsjednik Bush je, inače, zatražio da se za iduću godinu za borbu protiv globalne gladi, izdvoji milijardu i 200 milijuna dolara, dok američki Kongres razmatra da se osigura dodatnih 350 milijuna dolara za humanitarni program “Hrana za mir.”